Document ID: 32013R1274

KOMMISSIONENS FORORDNING (EU) Nr. 1274/2013
af 6. december 2013
om ændring af bilag II og III til Europa-Parlamentets og Rådets forordning (EF) nr. 1333/2008 og af bilaget til Kommissionens forordning (EU) nr. 231/2012 for så vidt angår visse fødevaretilsætningsstoffer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, artikel 14, og artikel 30, stk. 5, og
under henvisning til Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2), særlig artikel 7, stk. 5, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
I bilag III til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevaretilsætningsstoffer, fødevareenzymer, fødevarearomaer og næringsstoffer, og deres anvendelsesbetingelser.
(3)
Ved Kommissionens forordning (EU) nr. 231/2012 (3) er der fastsat specifikationer for fødevaretilsætningsstoffer, der er opført i bilag II og III til forordning (EF) nr. 1333/2008.
(4)
Disse lister kan opdateres i overensstemmelse med den fælles procedure, jf. artikel 3, stk. 1, i forordning (EF) nr. 1331/2008, enten på Kommissionens initiativ eller som følge af en ansøgning.
(5)
Når specifikationerne opdateres, skal der tages hensyn til de specifikationer og analysemetoder for fødevaretilsætningsstoffer, der er fastsat i specifikationerne fra Det Fælles FAO-WHO-ekspertudvalg for Fødevaretilsætningsstoffer, som er vedtaget af Codex Alimentarius-Kommissionen, samt til det internationale nummereringssystem for fødevaretilsætningsstoffer, dvs. INS-navnet (4).
(6)
Navnet på fødevarefarvestoffet, der i dag er godkendt som »Black PN (Brilliant Black BN)« (E 151), bør - af klarhedshensyn og for at skabe overensstemmelse med det navn, stoffet er registreret under i INS - ændres til »Brilliant Black PN« på EU-listen over fødevaretilsætningsstoffer, der er godkendt til anvendelse i fødevarer, og deres anvendelsesbetingelser samt i specifikationerne for dette tilsætningsstof.
(7)
I specifikationerne for fødevaretilsætningsstoffet algecarotener (E 160a (iv)) hedder det i den nuværende definition: »Blandede carotener kan også fremstilles af stammer af algen Dunaliella salina, som dyrkes i store saltsøer i Whyalla, South Australia […]«; der henvises således til en specifik lokalitet, hvor algen dyrkes, dvs. Whyalla. I de seneste år er den globale efterspørgsel efter algecarotener imidlertid steget, og der er anlagt yderligere saltsøer i Australien og i andre lande. Hverken i de nuværende specifikationer for algecarotener fra Det Fælles FAO-WHO-ekspertudvalg for Fødevaretilsætningsstoffer (5) eller i udtalelsen fra Den Europæiske Fødevaresikkerhedsautoritet om revurdering af blandede carotener (E 160a (i)) og beta-caroten (E 160a (ii)) som fødevaretilsætningsstof (6) angives det, hvor Dunaliella salina dyrkes eller kan dyrkes. For at undgå markedsforstyrrelser bør beskrivelsen af algecarotener (E 160a (iv)) i specifikationerne derfor ændres.
(8)
Forordning (EU) nr. 231/2012 indeholder fejl i specifikationerne for calciumhydrogensulfit (E 227) og kaliumhydrogensulfit (E 228). Disse fejl bør rettes.
(9)
I forordning (EU) nr. 231/2012 er der også fastsat specifikationer for mikrokrystallinsk cellulose (E 460 (i)), hvoraf det fremgår, at synonymet for dette fødevaretilsætningsstof er cellulosegel. Codex Alimentarius vedtog et dobbeltnavn for mikrokrystallinsk cellulose (E 460 (i)), og stoffets INS-navn er således »mikrokrystallinsk cellulose (cellulosegel)«. Under hensyntagen til tidligere praksis (7) og for at sikre konsekvens og undgå handelsforstyrrelser bør dobbeltnavnet »mikrokrystallinsk cellulose, cellulosegel« vedtages for fødevaretilsætningsstoffet E 460 (i). Navnet »cellulosegel« bør således udgå som synonym i specifikationerne for dette fødevaretilsætningsstof, og navnet bør ændres i overensstemmelse hermed i bilag II til forordning (EF) nr. 1333/2008.
(10)
Navnet på fødevaretilsætningsstoffet »natriumcarboxymethylcellulose (carboxymethylcellulose, cellulosegummi)« (E 466) bør - af klarhedshensyn og for at skabe overensstemmelse med det navn, stoffet er registreret under i INS - ændres til »natriumcarboxymethylcellulose, cellulosegummi« på EU-listen over fødevaretilsætningsstoffer i bilag II og III til forordning (EF) nr. 1333/2008 og i specifikationerne for dette tilsætningsstof.
(11)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet (i det følgende benævnt »autoriteten«), inden den opdaterer EU-listen over fødevaretilsætningsstoffer i bilag II og III til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom ovenfor omhandlede opdateringer af EU-listerne ikke kan få virkninger for menneskers sundhed, er det ikke nødvendigt at anmode om en udtalelse fra autoriteten.
(12)
Forordning (EF) nr. 1333/2008 og (EU) nr. 231/2012 bør derfor ændres og berigtiges i overensstemmelse hermed.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II og III til forordning (EF) nr. 1333/2008 ændres som angivet i bilag I til nærværende forordning.
Artikel 2
Bilaget til forordning (EU) nr. 231/2012 ændres som angivet i bilag II til nærværende forordning.
Artikel 3
Fødevaretilsætningsstofferne »Black PN (Brilliant Black BN)« (E 151) og natriumcarboxymethylcellulose (carboxymethylcellulose, cellulosegummi)« (E 466) samt fødevarer, der indeholder disse tilsætningsstoffer, som er mærket eller markedsført indtil 24 måneder efter denne forordnings ikrafttræden og ikke opfylder forordningens krav, kan fortsat markedsføres, inden lagrene er opbrugt.
Artikel 4
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. december 2013.

Labels: 0
3
17